Diari Oficial de la Generalitat Valenciana


Sumari del DOGV 5086, del 06-09-2005 (2005/9833)

Resolució 5/2005, de 25 d'agost, de la Presidència de l'Acadèmia Valenciana de la Llengua, per la qual es publica l'Acord del Ple de l'Acadèmia Valenciana de la Llengua, de 29 de juny de 2005, pel qual es convoquen ajudes per a l'organització, en l'àmbit territorial de la Comunitat Valenciana, d'activitats de difusió i promoció de la literatura contemporània escrita en valencià.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5086

Data del DOGV
:   06-09-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/9833


Data del document
:   25-08-2005

Organisme emissor
:   Acadèmia Valenciana de la Llengua

Tipus de document
:   Resolució

Descriptors 

:   * llengua regional
    * literatura
    * ajuda pública
    * suport econòmic

Resolució 5/2005, de 25 d'agost, de la Presidència de l'Acadèmia Valenciana de la Llengua, per la qual es publica l'Acord del Ple de l'Acadèmia Valenciana de la Llengua, de 29 de juny de 2005, pel qual es convoquen ajudes per a l'organització, en l'àmbit territorial de la Comunitat Valenciana, d'activitats de difusió i promoció de la literatura contemporània escrita en valencià. [2005/S9833]
  
Segons establix l'article 26 de la Llei 7/1998, de 16 de setembre, de la Generalitat Valenciana, de Creació de l'Acadèmia Valenciana de la Llengua, ordene la publicació de l'acord següent:
  
Acord del Ple de l'Acadèmia Valenciana de la Llengua, de 29 de juny del 2005, pel qual es convoquen ajudes per a l'organització, en l'àmbit territorial de la Comunitat Valenciana, d'activitats de difusió i promoció de la literatura contemporània escrita en valencià.
  
Entre les competències que la Llei 7/1998, de 16 de setembre, de Creació de l'Acadèmia Valenciana de la Llengua, atribuïx a esta institució de la Generalitat Valenciana, figura la de «vetlar per l'ús normal del valencià» (art. 7 de la Llei). En eixe sentit, l'AVL ha volgut afavorir des de la seua creació la presència i la difusió de la nostra llengua en tots els àmbits. Des de l'any 2002 els centres valencians de l'exterior estan rebent el suport de l'AVL. També les comunitats d'immigrants que s'estenen pel nostre territori es beneficien dels cursos de valencià que subvenciona esta institució des de l'any passat. Enguany, l'AVL ha donat un pas més incorporant noves iniciatives a les actuacions descrites, com ara les ajudes per a fomentar l'ús del valencià en les publicacions escrites de caràcter local o comarcal, o de temàtica especialitzada, o la present convocatòria que té per objecte la promoció de la literatura contemporània escrita en valencià. En efecte, el pressupost de l'AVL del 2005 inclou la línia T5410, denominada «foment de la lectura en valencià», destinada a organitzar, en l'àmbit territorial de la Comunitat Valenciana, activitats de difusió i promoció de la literatura contemporània escrita en valencià, que habilita una línia de crèdit per un import de 18.000,00 €.
  
A fi de poder fer efectives estes ajudes, el Ple de l'AVL, en sessió de 29 de juny del 2005,
  
ACORDA
  
Primer
  
Convocar concurs públic per a les ajudes per a l'organització, en l'àmbit territorial de la Comunitat Valenciana, d'activitats de difusió i promoció de la literatura contemporània escrita en valencià, i aprovar les bases per les quals es regix esta convocatòria i el model de sol·licitud que s'inclouen com a annexos I i II d'este acord.
  
Segon
  
Les ajudes tindran un import global màxim de 18.000,00 €, que es pagaran a càrrec del Pressupost de la Generalitat Valenciana de l'any 2005, secció 17 «Acadèmia Valenciana de la Llengua», línia «Foment de la lectura en valencià», codi T5410, del capítol IV, del programa 541.10, codi comptable 4306-5-52-27.
  
Disposicions finals
  
Primera
  
Es delega en la Junta de Govern la facultat de concedir les ajudes, i s'autoritza la Presidència perquè dicte les resolucions necessàries per a desplegar i executar este acord.
  
Segona
  
Este acord entrarà en vigor l'endemà de la publicació en el Diari Oficial de la Generalitat Valenciana.
  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra este acte, que posa fi a la via administrativa, es podrà interposar potestativament recurs de reposició, o bé es podrà plantejar directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició s'haurà d'interposar davant del Ple de l'AVL en el termini d'un mes comptador des de l'endemà de la publicació.
  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.
  
València, 25 d'agost de 2005.- La presidenta: Ascensió Figueres Górriz.
  
annex I
  
Bases per a la concessió d'ajudes per a l'organització, en l'àmbit territorial de la Comunitat Valenciana, d'activitats de difusió i promoció de la literatura contemporània escrita en valencià
  
Títol I
  
Disposicions generals
  
Article 1. Objecte i àmbit
  
1. L'objecte del present acord és la convocatòria de concurs públic per a la concessió d'ajudes per a l'organització, en l'àmbit territorial de la Comunitat Valenciana, d'activitats de difusió i promoció de la literatura contemporània escrita en valencià, durant l'any 2005.
  
2. No són objecte d'esta convocatòria:
  
Les actuacions lligades a les fires del llibre o al dia del llibre.
  
Els premis literaris.
  
L'edició de llibres o revistes.
  
3. El règim d'ajudes s'aplicarà tal com es determina en els articles següents:
  
Article 2. Conceptes susceptibles de suport
  
Qualsevol despesa lligada directament a actuacions destinades a organitzar, en l'àmbit territorial de la Comunitat Valenciana, activitats de difusió i promoció de la literatura contemporània escrita en valencià.
  
Article 3. Beneficiaris de les ajudes
  
Podran ser beneficiaris d'estes ajudes les entitats culturals sense ànim de lucre i les llibreries.
  
Article 4. Requisits
  
Els sol·licitants hauran de presentar la sol·licitud que figura en l'annex II acompanyada dels documents següents:
  
a) Un programa del pla d'activitats, que incloga la descripció detallada de les actuacions per al 2005 que puguen ser objecte d'esta subvenció, i una relació de les principals actuacions de foment de la literatura contemporània en valencià dutes a terme anteriorment.
  
b) Una memòria econòmica on figuren les despeses de cada actuació i els ingressos previstos. Caldrà especificar, en el seu cas, les ajudes d'altres institucions públiques.
  
Article 5. Presentació de sol·licituds i termini
  
Les sol·licituds per a l'obtenció de les ajudes regulades per la present convocatòria s'hauran de dirigir a l'Acadèmia Valenciana de la Llengua, i es presentaran, acompanyades de la documentació que figura en l'article anterior, en el registre de l'Acadèmia, ubicat en el monestir de Sant Miquel dels Reis, avinguda de la Constitució, 284 (CP 46097), de València, o es tramitaran per qualsevol de les formes que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
Les sol·licituds s'hauran de presentar en el termini de 20 dies hàbils, comptadors a partir de l'endemà de la publicació d'esta convocatòria.
  
Article 6. Criteris d'avaluació de les sol·licituds i justificació d'estos criteris
  
Els criteris d'avaluació de les sol·licituds d'ajudes per a l'organització, en l'àmbit territorial de la Comunitat Valenciana, d'activitats de difusió i promoció de la literatura contemporània escrita en valencià són els següents:
  
a) La trajectòria cultural i de promoció literària de l'entitat sol·licitant.
  
b) L'interés i l'abast social de l'activitat.
  
c) L'existència d'altres fons de finançament públic.
  
Article 7. Resolució de la concessió d'ajudes
  
1. L'AVL podrà demanar al sol·licitant l'aportació addicional d'altres documents o dades complementàries que considere necessaris per a resoldre sobre la sol·licitud presentada.
  
2. Les ajudes es concediran per acord de la Junta de Govern, a proposta del comité avaluador, integrat pels acadèmics següents:
  
President: Joan Alfons Gil Albors
  
Secretari: Àngel Vicent Calpe Climent
  
Vocals: Verònica Cantó Doménech
  
 Josep Lluís Doménech Zornoza
  
 Honorat Ros Pardo
  
3. L'import màxim de l'ajuda econòmica no podrà ser superior a 1.800,00 € per beneficiari.
  
4. La Junta de Govern, a proposta del comité avaluador, podrà declarar deserta, totalment o parcialment, l'adjudicació de les ajudes convocades, i es reservarà la facultat d'interpretar el contingut d'esta convocatòria a l'efecte de l'adjudicació d'ajudes.
  
5. L'acord de concessió de les ajudes es prendrà i notificarà en el Diari Oficial de la Generalitat Valenciana en el termini de tres mesos comptadors a partir de l'endemà de la publicació de la resolució de la Presidència de l'AVL, per la qual es convoquen estes ajudes. Vençut este termini sense que s'haja pres i notificat un acord exprés, els interessats podran entendre desestimades les seues pretensions per silenci administratiu.
  
6. Els beneficiaris hauran de comunicar la seua acceptació i aportar la fitxa de manteniment de tercers (model on consten les dades del sol·licitant, les dades bancàries, la firma i el certificat de conformitat de l'entitat financera).
  
Article 8. Control de les accions
  
L'AVL podrà comprovar en qualsevol moment les dades declarades pels sol·licitants. En el cas que es comprove la falsedat d'estes dades, el sol·licitant perdrà el dret a la subvenció, sense perjuí d'altres responsabilitats que corresponguen.
  
Article 9. Justificació i liquidació de les ajudes concedides
  
Els beneficiaris de les ajudes hauran de presentar abans del 15 de desembre de 2005:
  
- Una relació de les despeses realitzades per un import superior al de l'ajuda concedida.
  
- Una còpia compulsada de les factures que justifiquen les despeses.
  
- Una memòria detallada dels actes celebrats (data, lloc, assistents, retalls de premsa...), així com un exemplar del material editat en el seu cas (tríptics, cartells...).
  
Si, arribat el dia 15 de desembre de 2005, no ha sigut aportada la documentació indicada en el punt anterior, s'entendrà que el beneficiari renuncia a la subvenció concedida.
  
Article 10. Obligacions del beneficiari
  
1. L'alteració d'alguna de les característiques del projecte aprovat, com ara l'incompliment de condicions i terminis establits en la convocatòria, la falta de justificació de les despeses efectivament realitzades i la concessió, amb posterioritat a la presentació de la sol·licitud, d'altres ajudes públiques per a la mateixa finalitat, podrà donar lloc a la minoració de la subvenció concedida.
  
2. L'incompliment, per part del beneficiari, de qualsevol dels requisits, condicions i la resta de circumstàncies que van donar lloc a l'atorgament de la subvenció, o la falta de justificació corresponent, donarà lloc a la incoació, per part de l'òrgan competent per a la concessió de les ajudes, del corresponent expedient, que podrà finalitzar, si és el cas, amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
3. Els beneficiaris d'estes ajudes hauran de fer constar de manera explícita el suport de l'AVL en totes les actuacions que hagen sigut subvencionades, tret del cas que s'hagen realitzat amb anterioritat a la concessió de les ajudes. No obstant, el beneficiari ho haurà d'explicitar en el cas que done a conéixer, amb posterioritat, la relació d'actes realitzats per l'entitat cultural o la llibreria per mitjà de memòries o balanços de gestió.
  
ANNEX II
  
Sol·licitud d'ajuda per a l'organització, dins del territori de la Comunitat Valenciana, d'activitats de difusió i promoció de la literatura contemporània escrita en valencià
  
Nom i cognoms ......, amb domicili a ....., carrer/avinguda/plaça ....., núm. ....., amb DNI/passaport núm. ....., expedit a ...., data ...., telèfon ....., en nom de l'entitat cultural/llibreria ...., amb CIF ..., amb domicili a ......, CP ..... carrer/avinguda/plaça ......, coneixent la convocatòria pública de l'Acadèmia Valenciana de la Llengua, d'ajudes per a l'organització, dins del territori de la Comunitat Valenciana, d'activitats de difusió i promoció de la literatura contemporània escrita en valencià, presente la sol·licitud d'ajuda i adjunte la documentació següent:
  
- Un programa del pla d'activitats, que incloga la descripció detallada de les actuacions per al 2005 que puguen ser objecte d'esta subvenció, acompanyada d'una relació de les principals actuacions de foment dutes a terme anteriorment.
  
- Una memòria econòmica on figuren les despeses de cada actuació i els ingressos previstos. Caldrà especificar, en el seu cas, les ajudes d'altres institucions públiques.
  
SOL·LICITA
  
Que s'admeta la instància amb la seua documentació als efectes que establix la convocatòria de la beca
  
.....................................,............. d ............... de 2005
  
(firma de la persona interessada)